**Likumprojekta “Grozījumi likumā “Par Latvijas Republikas Uzņēmumu reģistru”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts iestāžu darba plāna ēnu ekonomikas ierobežošanai 2016.-2020.gadam (turpmāk – Plāns) pasākuma Nr. 23 “Risku vadības sistēmas ieviešana Uzņēmumu reģistrā” 2. punkts, kurā noteikts, ka nepieciešams stiprināt sadarbību starp Latvijas Republikas Uzņēmumu reģistru (turpmāk – UR) un kontroles institūcijām, kas kalpotu par pamatu UR risku vadības sistēmas pilnveidošanai.  2016.gada 2.augusta Ministru kabineta sēdes protokola 49 .§3.1. apakšpunkts, kurā noteikts uzdevums Tieslietu ministrijai saskaņā ar likumprojekta “Par vidēja termiņa budžeta ietvaru 2017., 2018. un 2019.gadam” un likumprojekta “Par valsts budžetu 2017.gadam” sagatavošanas grafiku izstrādāt un iesniegt Ministru kabinetā grozījumus likumā “Par Latvijas Republikas Uzņēmumu reģistru” (turpmāk – Likums), nosakot tiesības UR atteikt ieraksta komercreģistrā izdarīšanu, ja, veicot komersanta patiesā nolūka pārbaudi, konstatē būtiskus komercdarbības riskus, vienlaikus palielinot izdevumus UR 76 595 *euro* gadā risku vadības sistēmas pilnveidošanai un uzturēšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ēnu ekonomika veicina nevienlīdzīgu konkurenci, izkropļo tirgu un negatīvi ietekmē nodokļu iekasēšanu, kā arī tās dēļ pieejamie statistikas dati var sniegt politikas veidotājiem maldīgu priekšstatu par norisēm tautsaimniecībā. Ēnu ekonomikas kontekstā aktuāla problēma ir fiktīvo komersantu dibināšana – komersantu dibināšana vai jau esošu komersantu pārņemšana bez nolūka veikt komercdarbību, kā arī izmaiņu veikšana komercreģistra ierakstos ar nolūku izvairīties no nodokļu jomu regulējošajos normatīvajos aktos noteikto pienākumu izpildes.  UR šobrīd pastāvošā risku vadības sistēma ietver sevī virkni pasākumu, kuri nodrošina iesniegtās informācijas pārbaudi un ēnu ekonomikas apkarošanas kontekstā būtisko risku novēršanu, tai skaitā jau iepriekš sodītu, negodprātīgu personu izslēgšanu no uzņēmējdarbības vides:   1. Attiecībā uz fiziskajām personām riska vadības sistēmas ietvaros gan parakstu apliecināšanas, gan reģistrācijas procesos tiek veiktas sekojošas pārbaudes:    1. pamatojoties uz kriminālprocesā pieņemto nolēmumu, ar kuru personai atņemtas tiesības veikt visu veidu komercdarbību, kā arī kriminālprocesā vai administratīvo pārkāpumu procesā pieņemto nolēmumu, ar kuru personai atņemtas tiesības ieņemt noteiktus amatus, UR izdara ierakstu komercreģistrā vai uzņēmumu reģistra žurnālā vai pieņem lēmumu par ieraksta izdarīšanas atlikšanu vai atteikumu izdarīt ierakstu komercreģistrā vai uzņēmumu reģistra žurnālā (šobrīd aizliegums nodarboties ar visa veida komercdarbību piemērots 575 personām, aizliegums nodarboties ar noteikta veida komercdarbību 114 personām, savukārt aizliegums ieņemt amatus 5999 personām);    2. UR pirms paraksta apliecināšanas pārbauda personas statusu Iedzīvotāju reģistrā un personas identitāti, gan pārliecinoties, ka personu apliecinošajā dokumentā ir drošības elementi, gan vizuāli salīdzina personas izskatu ar dokumenta fotogrāfiju, gan arī personu apliecinošo dokumentu pārbaudot Nederīgo dokumentu reģistrā. Tiek pārbaudīts vai tiesa nav noteikusi personai rīcībspējas ierobežojumus un iespēju robežās tiek pārbaudīts personas gribas īstums, uzdodot jautājumus par jaundibināmo/esošo uzņēmumu;    3. UR atbilstoši normatīvajiem aktiem atliek vai atsaka ieraksta izdarīšanu gadījumos, kad ierakstīšanai tiek pieteiktas Valsts ieņēmumu dienesta (turpmāk – VID) riska personu sarakstā iekļautās personas (šobrīd VID riska personu sarakstā ir iekļautas 11476 personas);    4. pamatojoties uz Iedzīvotāju reģistra informāciju, UR vestajos reģistros tiek aktualizētas ziņas par personas nāvi. 2. Attiecībā uz ierakstīšanai pieteiktajām adresēm riska vadības sistēmas ietvaros tiek veiktas sekojošas pārbaudes:    1. UR nereģistrē juridiskās adreses VID noteiktajās riska adresēs (šobrīd VID riska adrešu sarakstā ietvertas 186 adreses);    2. šobrīd tiek iesniegtas nekustamo īpašumu īpašnieku piekrišanas juridiskās adreses reģistrācijai – nākotnē paredzēts atteikties, vienlaikus, nosakot vienkāršoto likvidāciju nesasniedzamības gadījumā;    3. UR pārliecinās Valsts vienotajā datorizētajā zemesgrāmatā vai Nekustamā īpašuma valsts kadastra informācijas sistēmā vai persona, kura ir devusi piekrišanu juridiskās adreses reģistrācijai nekustamajā īpašumā, ir šī nekustamā īpašumā īpašnieks. Kā arī, saņemot iesniegumus no nekustamo īpašumu īpašniekiem par to, ka tie nepiekrīt juridisko adrešu reģistrācijai savā nekustamajā īpašumā, tie tiek ņemti vērā izskatot iesniegtos reģistrācijas dokumentus, proti, tiek atlikta ieraksta izdarīšana, pamatojoties uz UR esošu pretrunīgu informāciju;    4. reģistrācija tiek atlikta gadījumos, ja pieteiktā juridiskā adrese nav iekļauta vai nesakrīt ar Valsts adrešu reģistrā norādīto;    5. pamatojoties uz Valsts adrešu reģistrā esošo informāciju, UR vestajos reģistros tiek aktualizētas adreses, ja saskaņā ar Administratīvo teritoriju un apdzīvoto vietu likumu mainījusies attiecīgā adrese (nākotnē paredzēts paplašināt aktualizāciju uz visiem gadījumiem). 3. Attiecībā uz tiesību subjektiem, kuriem jau konstatēti normatīvo aktu pārkāpumi, riska vadības sistēmas ietvaros tiek veiktas sekojošas darbības:    1. UR reģistrē VID pieņemtos lēmums par saimnieciskās darbības apturēšanu (2014.gadā reģistrētas 10580, 2015.gadā – 10566, savukārt 2016.gadā laika posmā no janvāra līdz jūlijam – 4666 saimnieciskās darbības apturēšanas);    2. UR reģistrē VID un citu institūciju piemērotos nodrošinājuma līdzekļus un atbilstoši to saturam atliek vai atsaka reģistrāciju noteiktos gadījumos;    3. UR piemēro vienkāršotās likvidācijas procesu, ja kapitālsabiedrībai ilgāk par 3 mēnešiem nav valdes. 4. Preventīvai tiesību subjektu kontrolei riska vadības sistēmas ietvaros noteikts, ka:    1. visa UR reģistros esošā informācija tiek tiešsaistes datu pārraides režīmā nodota VID;    2. virknei komercreģistrā iesniedzamo dokumentu noteikta obligāta prasība parakstus apliecināt notariāli (zvērināts notārs, UR amatpersona, elektroniskais paraksts un laika zīmogs);    3. UR noteikta īpaša iekšējā kārtība paaugstināta riska lietu izskatīšanai;    4. jebkura persona var pieteikties “Pieteikto izmaiņu ziņotājam” par jebkuru UR reģistrēto subjektu, saņemot paziņojumu, ja iesniegts kāds izmaiņu pieteikums attiecīgā subjekta reģistrācijas lietā;    5. no 2016.gada 1.jūlija – VID sarakstu ar tiesību subjektiem, kuriem ir plānots vai notiek nodokļu audits un iesniedz UR, savukārt UR gadījumā, ja sarakstā iekļautais komersants iesniedz pieteikumu par izmaiņām komercreģistrā ierakstāmajās ziņās, informē par to VID, tādejādi, VID iespējams preventīvi lemt par nodrošinājuma līdzekļa piemērošanu, liedzot reģistrēt noteiktas izmaiņas komercreģistrā.   Lai gan UR pašreizējā risku vadības sistēma ietver virkni pasākumu negodprātīgu personu izslēgšanai no komerctiesiskās vides, tādejādi uzlabojot tās drošību, UR risku vadības ietvaros nav mehānismu kā pārbaudīt, piemēram, dalībnieku un/vai pārstāvēttiesīgo personu patieso vēlmi un iespējas nodarboties ar komercdarbību. Šāda mehānisma ieviešana ir apgrūtināta gan ņemot vērā UR normatīvajos aktos noteikto kompetenci – tiesību subjektu, juridisko faktu reģistrācija un informācijas sniegšana par tiem, gan UR pieejamos informācijas resursus. Jāņem vērā, ka UR rīcībā ir pieteicēja norādītā informācija, citās valsts informācijas sistēmās esošā informācija atbilstoši normatīvajiem aktiem, tai skaitā citu valsts iestāžu, izmeklēšanas darbību, rezultātā pieņemtie lēmumi, taču ne izmeklēšanas gaitā savāktā informācija. Tāpat UR nav ne resursu, ne kompetences, lai konstatētu personas nolūku nodarboties ar saimniecisko darbību un iespējamus apdraudējumus zaudējumu nodarīšanai valstij nenomaksāto nodokļu vai kādā citā veidā.  Vienlaikus, pieaugot gan informācijas tehnoloģiju izmantošanas iespējām, gan datu apmaiņas kvalitātei, efektivitātei un ātrumam starp valsts iestādēm, pavērušās līdz šim nebijušas iespējas ātri un efektīvi apmainīties ar informāciju starp iestādēm, tādejādi ļaujot tām izvērtēt katrai savā pārziņā esošo informāciju un pieņemt visas valsts interesēm atbilstošus, taču katras iestādes kompetencē balstītus lēmumus. Piemēram, atbilstoši grozījumiem likumā “Par nodokļiem un nodevām”, kas stājās spēkā 2016.gada 1.janvārī, no 2016.gada 1.jūlija UR un VID veic savstarpēju informācijas apmaiņu, kuras rezultātā VID ir iespēja operatīvāk reaģēt uz iespējamiem pārkāpumiem no tiesību subjektu puses nodokļu nomaksā.  Tā, piemēram, viens no VID galvenajiem uzdevumiem ir novērst un atklāt noziedzīgus nodarījumus valsts nodokļu, nodevu un citu valsts noteikto obligāto maksājumu jomā un muitas lietu jomā. Vienlaikus ne VID, ne kādas citas kontroles institūcijas rīcībā nav informācijas par ierakstīšanai komercreģistrā pieteiktiem komersantiem vai pieteiktām izmaiņām, kas ietekmē komersanta pārvaldību un citus kompetento iestāžu funkciju īstenošanā būtiskus apstākļus. Tādejādi kompetentajām iestādēm nav iespējas preventīvi novērst fiktīvu komersantu reģistrāciju.  Ievērojot iepriekš minēto, kārtība komercdarbības videi riskanto gadījumu identifikācijā un novēršanā, būtu nosakāma līdzīga, kāda tika noteikta ar “Grozījumiem likumā “Par nodokļiem un nodevām””, kas stājās spēkā 2016.gada 1.janvārī. Proti, UR informāciju par ierakstīšanai komercreģistrā pieteiktajiem gadījumiem, kuros būtu saskatāmas riska pazīmes operatīvi nodotu kompetentajām iestādēm, vienlaikus UR pagarinot reģistrācijas dokumentu izskatīšanas termiņus (atbilstoši vispārīgajai kārtībai, kas noteikta Administratīvā procesa likumā, bet ne mazāk kā par 10 darba dienām), savukārt kompetentās iestādes, identificējot gadījumus, kuros jauna komersanta vai izmaiņu reģistrēšana radītu pamatotus riskus, piemēram, krāpniecībai ar nodokļiem vai noziedzīgi iegūtu līdzekļu legalizācijai, sniegtu atzinumu par secināto UR. UR savukārt, izvērtējot sniegto atzinumu, tajā norādītos riskus/vērtējumu saistībā ar tiesību subjekta nolūku veikt tiesisku komercdarbību, varētu atteikt reģistrāciju. Rezultātā tiktu novērsta fiktīvu komersantu reģistrācija, vienlaikus saglabājot iestādēm normatīvajos aktos noteikto kompetenču un funkciju apjomu.  Minētās sistēmas ietvaros šķērslis, pagarinot reģistrācijas termiņus, tiktu piemērots vienīgi izņēmumu gadījumos, pastāvot šaubām par negodprātīgu, prettiesisku rīcību. Ievērojot minēto, lai neapgrūtinātu iestāžu darbu un neapgrūtinātu visus komersantus, pagarinot reģistrācijas termiņus, nepieciešams atpazīt iespējamos gadījumus, kad pastāv risks, ka komersants tiek dibināts bez nolūka veikt komercdarbību vai izmaiņas ierakstos par komersantu, iespējams, tiek pieteiktas ar mērķi izvairīties no nodokļu nomaksas. UR riska vadības sistēmas pilnveidošanas gaitā nepieciešams nodefinēt kritērijus, pie kuriem iestājas konkrēta riska gadījums. Tādejādi, godprātīgiem komersantiem netiktu radīti šķēršļi ātrai reģistrācijai. Vienlaikus, norādāms, ka UR atbilstoši identificētajiem riskiem, pagarinās iesniegto reģistrācijas dokumentu komercreģistrā izskatīšanas termiņu un nosūtīs informāciju pārbaudei kompetentajām iestādēm, bet kompetentās iestādes savukārt sniegs atzinumu par to vai atbilstoši kompetentās iestādes rīcībā esošajai informācijai, ierakstīšanai pieteiktais komersants vai izmaiņas komercreģistrā būtu reģistrējamas. UR savukārt, izvērtējot kompetentās iestādes atzinumā sniegto vērtējumu, norādītos riskus saistībā ar tiesību subjekta nolūku veikt tiesisku komercdarbību, varēs lemt par ieraksta izdarīšanu vai ieraksta izdarīšanas atteikumu. Tāpat jāņem vērā, ka dažādu apstākļu ietekmē riska kritēriji var mainīties un tie vienmēr būtu vērtējami kopsakarā ar citiem riska kritērijiem un apstākļiem. Līdz ar to riska kritēriji, kuriem iestājoties UR informētu kompetentās iestādes par iesniegtajiem pieteikumiem komercreģistrā, nebūtu konkrēti definējami Likumā. Vēl jo vairāk, risku konkrēta identificēšana Likumā ļautu negodprātīgajiem komersantiem vieglāk izveidot shēmas UR risku vadības sistēmas apiešanai.  Lai gan šobrīd preventīvai fiktīvu komersantu reģistrācijas ierobežošanai kā kompetentā iestāde galvenokārt tiek izcelta VID, grozījumi būtu veicami pēc iespējas vispārīgāki, lai nepieciešamības gadījumā, fiktīvas komercdarbības ierobežošanai, UR risku vadības sistēmu varētu izmantot arī citas iestādes atbilstoši kompetencei, piemēram, Ekonomisko noziegumu apkarošanas pārvalde, Drošības policija, Noziedzīgi iegūtu līdzekļu legalizācijas novēršanas dienests.  Ņemot vērā, ka iepriekš minēto iespējams īstenot vienīgi, veicot grozījumus normatīvajos aktos, izstrādāts likumprojekts “Grozījumi likumā “Par Latvijas Republikas Uzņēmumu reģistru” (turpmāk – Projekts). Projektā noteiktas tiesības UR nodot informāciju par iesniegtajiem pieteikumiem ierakstu izdarīšanai komercreģistrā kompetentajām iestādēm, kā arī UR tiesības atteikt ieraksta izdarīšanu komercreģistrā, izvērtējot kompetentās iestādes atzinumā sniegto vērtējumu, norādītos riskus saistībā ar tiesību subjekta nolūku veikt tiesisku komercdarbību.  Turklāt ir jāņem vērā, ka ne vienmēr konkrēts riska pazīmju kopums novestu pie atteikuma reģistrēt pieteiktās ziņas (jaunu komersantu vai izmaiņas jau eksistējošam). UR un kontroles iestādēm savstarpējā sadarbībā būtu jāapmainās arī ar informāciju par to, ka konkrētā gadījumā UR ir veicis reģistrāciju, kaut ir bijušas atsevišķas riska pazīmes. Tādējādi kontrolējošo iestāžu rīcībā būtu papildu pazīmes, kas liecinātu, ka attiecīgā subjekta darbībām ir savlaicīgi jāpievērš papildu uzmanība.  Vienlaikus jāņem vērā, ka riska vadības sistēmas pilnveidošanai, lai risku vadību varētu veikt automātiski, izvairoties no subjektīviem pieņēmumiem un tā būtu pietiekami droša, UR nepieciešami UR informācijas sistēmas pielāgojumi riskanto gadījumu atpazīšanai. Līdz ar to ieviešana notiks pakāpeniski.  Kritēriji, uz kuru pamata kompetentā iestāde varētu sniegt atzinumu, vērtējot komercdarbības vides apdraudējumu, kā arī attiecīgo atzinumu sagatavošanas procedūras, vērtējamas katras kompetentās iestādes darbību regulējošo normatīvo aktu kontekstā. |
| 3. | Projekta izstrādē iesaistītās institūcijas | Tieslietu ministrija, UR. |
| 4. | Cita informācija | Nav. |
|  | | |

|  |  |  |  |  |  |  |  |
| --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums attiecināms uz komercreģistrā jau reģistrētajiem komersantiem, kā arī tiem, kas nākotnē iesniegs pieteikumus komersanta ierakstīšanai komercreģistrā. Vienlaikus tieša ietekme Projekta regulējumam būs vienīgi uz tiem komersantiem, kuru pieteikumos tiks identificēti riska kritēriji.  Tāpat tiesiskais regulējums attiecināms uz UR, nosakot iestādei papildu pienākumus, un netieši arī uz VID, kas izvērtēs no UR saņemto informāciju, un konstatējot komercdarbības vides apdraudējumu, sniegs par konstatēto atzinumu UR, kurš, izvērtējot saņemto atzinumu, varēs pieņemt galīgo lēmumu par atteikumu reģistrēt dokumentu vai izdarīt ierakstu komercreģistrā. | | | | |
| 2. | | Tiesiskā regulējuma ietekme uz tautsaimniecību un administratīvo slogu | Ņemot vērā, ka Projekts neparedz papildu dokumentus vai informāciju no komercreģistrā jau reģistrētajiem komersantiem, kā arī tiem, kas nākotnē iesniegs pieteikumus komersanta ierakstīšanai komercreģistrā, Projekts minētajai mērķgrupai nepalielina administratīvo slogu.  Tiesiskais regulējums palielina administratīvo slogu UR un netieši arī VID, nosakot iestādēm papildu pienākumus. UR turpmāk, izskatot komercreģistrā iesniegtos reģistrācijas pieteikumus, papildus līdz šim veiktajai dokumentu pārbaudei būs jāspēj arī identificēt gadījumi, kuros iespējams ierakstīšanai tiek pieteikts fiktīvs komersants vai arī jau reģistrētā komersanta reģistrācijas lietā tiek veiktas izmaiņas ar nolūku pārkāpt nodokļu jomu regulējošos normatīvos aktus. Attiecīgajos gadījumos UR nodos informāciju par iesniegtajiem pieteikumiem VID, savukārt VID sniegs atzinumu UR. Savukārt UR, izvērtējot VID sniegto atzinumu, varēs pieņemt lēmumu par atteikumu izdarīt ierakstu komercreģistrā. | | | | |
| 3. | | Administratīvo izmaksu monetārs novērtējums | Ņemot vērā, ka Projekts neparedz jaunu informācijas sniegšanas pienākumu, anotācijas sadaļa nav aizpildāma. | | | | |
| 4. | | Cita informācija | Nav. | | | | |
|  | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | |
| **Rādītāji** | | **2016. gads** | | Turpmākie trīs gadi (*euro*) | | |
| **2017.** | **2018.** | **2019.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu | izmaiņas, salīdzinot ar kārtējo 2016. gadu |
| 1 | | 2 | 3 | 4 | 5 | 6 |
| 1. Budžeta ieņēmumi: | | 3 470 589 | 0 | 3 780 000 | 3 780 000 | 3 780 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 3 470 589 | 0 | 3 780 000 | 3 780 000 | 3 780 000 |
| *t.sk. pievienotās vērtības nodoklis* | |  |  | 3 780 000 | 3 780 000 | 3 780 000 |
| 1.2. valsts speciālais budžets | |  |  |  |  |  |
| 1.3. pašvaldību budžets | |  |  |  |  |  |
| 2. Budžeta izdevumi: | | 3 616 589 | 0 | 76 595 | 76 595 | 76 595 |
| 2.1. valsts pamatbudžets | | 3 616 589 | 0 | 76 595 | 76 595 | 76 595 |
| 2.2. valsts speciālais budžets | |  |  |  |  |  |
| 2.3. pašvaldību budžets | |  |  |  |  |  |
| 3. Finansiālā ietekme: | | -146 000 | 0 | 3 703 405 | 3 703 405v | 3 703 405 |
| 3.1. valsts pamatbudžets | | -146 000 | 0 | 3 703 405 | 3 703 405 | 3 703 405 |
| 3.2. speciālais budžets | |  |  |  |  |  |
| 3.3. pašvaldību budžets | |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | X | 0 | 0 | 0 | 0 |
| 5. Precizēta finansiālā ietekme: | | X | 0 | 3 703 405 | 3 703 405 | 3 703 405 |
| 5.1. valsts pamatbudžets | | 0 | 3 703 405 | 3 703 405 | 3 703 405 |
| 5.2. speciālais budžets | | 0 | 0 | 0 | 0 |
| 5.3. pašvaldību budžets | | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | Nosakot tiesības UR atteikt ieraksta izdarīšanu komercreģistrā, pamatojoties uz kompetentas iestādes negatīvu atzinumu, samazināsies gadījumu skaits, kad notiek izvairīšanās no nodokļu nomaksas. Līdz ar to, atbilstoši Finanšu ministrijas sniegtajai informācijai fiskālā ietekme valsts pamatbudžetam – pievienotās vērtības nodokļa (turpmāk – PVN) ieņēmumiem ir aprēķināta, ņemot vērā PVN likuma grozījumu stāšanos spēkā 2017.gada 1.janvārī un tā 2017.– 2019. gadā ir 3,8 milj. *euro* gadā*.*  Ietekme uz valsts budžetu (PVN ieņēmumiem) ir aprēķināta, ņemot vērā:   * komercsabiedrību, kuru amatpersonas bija ārvalstu personas, kam bija atņemtas tiesības ieņemt noteiktus amatus komercsabiedrībās, kopējo darījumu vērtību 2015. gadā – 909,9 milj. *euro*. Saskaņā ar VID sniegto informāciju 2015. gadā un 2016.gada četros mēnešos attiecībā uz 613 ārvalstu personām ir pieņemti administratīvā pārkāpuma lēmumi, piemērojot administratīvo papildsodu – tiesību atņemšana ieņemt noteiktus amatus komercsabiedrībās. Minētās ārvalstu personas uz lēmuma pieņemšanas dienu ir bijušas amatpersonas 1 058 komercsabiedrībās, kuru kopējā darījumu vērtība PVN deklarācijās 2015.gadā bija 909,9 milj *euro*; * pieņēmumu, ka 2% no aprēķinātā PVN tiks nomaksāti.   Fiskālā ietekme tiek aprēķināta pēc šāda algoritma: 900 milj. *euro* x 21% x 2% = 3,8 milj. *euro*.  Pamatojoties uz Ministru kabineta 2016. gada 2. augusta sēdē atbalstīto informatīvo ziņojumu "Par iespējām palielināt ieņēmumus" (protokollēmums Nr. 38  49.§), fiskālā ietekme ir iekļauta nodokļu ieņēmumu prognozēs.  Ņemot vērā, ka turpmāk būs nepieciešama risku vadības sistēmas darbības uzraudzība, atlases kritēriju izvērtēšana un papildināšana, datu iegūšanas un nepieciešamo izmaiņu veikšanas koordinēšana, papildu pielāgojumu ieviešanai UR informācijas sistēmā nepieciešama 1 Funkciju vadības nodaļas referenta amata vieta.  Tāpat, ņemot vērā pieaugošo nodarbināto noslodzi, kas veiks iesniegto dokumentu izskatīšanu, kompetento iestāžu sniegtās informācijas izvērtēšanu un lēmumu pieņemšanu, papildus nepieciešamas 3 valsts notāru amata vietas.  Lai nodrošinātu darba vietu iekārtošanu, nepieciešams finansējums jaunu amata vietu izveidošanai.  **Izdevumi 2017. gadā: 76 595 *euro***  1. Atlīdzība (EKK 1000) – 70 595 *euro* (t.sk. atalgojums 57 120 *euro*, darba devēja valsts sociālās apdrošināšanas iemaksas – 13 475 *euro*):  1.1.Nepieciešamais finansējums jaunu amata vietu izveidošanai valsts notāriem:  1.1.1.Mēnešalga (21. amatu saimes IIIA līmeņa 9.mēnešalgu grupa, 3.kategorija) 1 190 *euro*/mēn x 12 mēn.x 3 amatu vietas = 42 840 *euro*  1.1.2. Darba devēja valsts sociālās apdrošināšanas iemaksas 23,59 % -  42 840 *euro* x 23,59 % = 10 106 *euro*  1.2. Nepieciešamais finansējums jaunas amata vietas izveidošanai Funkciju vadības nodaļas referentam:  1.2.1. Mēnešalga (35. II līmenis 9.mēnešalgu grupa, 3.kategorija) 1 190 *euro*/mēn x 12 mēn.= 14 280 *euro*  1.2.2. Darba devēja valsts sociālās apdrošināšanas iemaksas 23,59 % -  14 280 *euro* x 23,59 % = 3 369 *euro*  Vienreizējie izdevumi darba vietu iekārtošanai: 6 000euro  IKK 2310 Izdevumi par precēm iestādes darbības nodrošināšanai (printeris (95*euro*), monitors (195*euro*), darba krēsls (210*euro*))= 500*euro* x 4 darba vietas= 2 000 *euro*  IKK 5230 Pārējie pamatlīdzekļi (dators (670 *euro*), darba galds (330 *euro*)= 1000*euro* x 4 darba vietas= 4 000 *euro*  **Izdevumi 2018. gadā un turpmākajos gados: 76 595 *euro***  1. Atlīdzība (EKK 1000) – 76 595 *euro* (t.sk. atalgojums 61 975 *euro*, darba devēja valsts sociālās apdrošināšanas iemaksas – 14 620 *euro*):  1.1.Nepieciešamais finansējums jaunu amata vietu izveidošanai valsts notāriem:  1.1.1.Mēnešalga (21. amatu saimes IIIA līmeņa 9.mēnešalgu grupa, 3.kategorija) 1 190 *euro*/mēn x 12 mēn.x 3 amatu vietas = 42 840 *euro*  1.1.2. Darba devēja valsts sociālās apdrošināšanas iemaksas 23,59 % -  42 840 *euro* x 23,59 % = 10 106 *euro*  1.2. Nepieciešamais finansējums jaunas amata vietas izveidošanai Funkciju vadības nodaļas referentam:  1.2.1. Mēnešalga (35. II līmenis 9.mēnešalgu grupa, 3.kategorija) 1 190 *euro*/mēn x 12 mēn.= 14 280 *euro*  1.2.2. Darba devēja valsts sociālās apdrošināšanas iemaksas 23,59 % -  14 280 *euro* x 23,59 % = 3 369 *euro*  1.3. Nepieciešamais finansējums vispārējām piemaksām 8,5 % apmērā no plānotās mēnešalgu kopsummas:  1.3.1. Vispārējās piemaksas – plānotā mēnešalgu kopsumma 57 120 *euro* x 8,5 % = 4 855 *euro*  1.3.2 Darba devēja valsts sociālās apdrošināšanas iemaksas 23,59 % - 4 855 *euro* x 23,59 % = 1 145 *euro.* | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Cita informācija | | Saskaņā ar Ministru kabineta 2016.gada 2.augusta sēdes protokola Nr.38 49.§ 3.1.apakšpunktu risku vadības sistēmas ieviešanai un uzturēšanai UR palielināti izdevumi 76 595 *euro* gadā. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Ņemot vērā, ka likuma “Par nodokļiem un nodevām” 22.pantā noteikts konfidencialitātes pienākums, lai VID tiesiski varētu veikt personas datu apstrādi un, ka saskaņā ar Likumprojekta 2.pantā ietverto regulējumu paredzēts VID sniegt atzinumu UR par jauna komersanta vai izmaiņu reģistrēšanas radītiem riskiem, nepieciešams izstrādāt grozījumu likuma “Par nodokļiem un nodevām” 18.pantā, paredzot VID tiesības sniegt Likumprojekta 2.pantā paredzēto atzinumu ar informāciju par attiecīgo nodokļu maksātāju. Līdz ar to veicami grozījumi likumā “Par nodokļiem un nodevām”, kuriem jāstājas spēkā vienlaicīgi ar Likumprojektu. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| *Likumprojekts šo jomu neskar.* |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | UR, VID. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ņemot vērā, ka Projektā paredzētā UR risku vadības sistēmas pilnveidošana, nosakot tiesības UR nodot informāciju par iesniegtajiem pieteikumiem ierakstu izdarīšanai komercreģistrā kompetentajām iestādēm, papildina līdz šim veiktos UR uzdevumus, UR nepieciešamas 4 jaunas amata vietas Projektā noteiktā uzdevuma īstenošanai. |
| 3. | Cita informācija | Nav. |

Iesniedzēja:

tieslietu ministra p.i. Dace Melbārde

08.09.2016. 8:53

3145

L.Letiņa

67031734, Laima.Letina@ur.gov.lv